**Pozdravljeni.**

Danes pošiljam naloge za tri dni skupaj, ker bom odsotna zaradi izobraževanja v Celju. V tem času ne bom dosegljiva na telefon za preverjanje branja (nekaj otrok še nisem slišala). Pokličete lahko že v sredo dopoldne, ko bom doma.

Že v vrtcu so otroci tekmovali za Zlati sonček in dobili majhno knjižico z nalogami ter nalepkami za opravljene naloge. Zanima me, koliko otrok ima to knjižico, da ne bo potrebno nabaviti nove v šoli. Namreč knjižica velja za otroke še v 1. in 2. razredu. PROSIM, da mi sporočite ali knjižico imate ali ne čim prej, nujno pa do konca tedna. Hvala.

Verjamem, da sledite dnevnim poročilom o vračanju v šolo. Morda se vidimo že v drugem tednu in bo delo in komunikacija lažja za vse. ☺

Lep teden!

**PONEDELJEK, 11.5.**

**SLJ – Pravljica JURE KVAK KVAK**

Jure Kvak Kvak! A ni to malo čudno ime? Je Kvak priimek? Ali pa tale Jure kvaka kot žaba? Kaj ti misliš? Če pravljico poznaš, veš tudi odgovor. Če pa ti naslov ni znan, hitro klikni na povezavo, da čimprej izveš, kdo je ta Jure in zakaj kvak kvak.

<https://www.youtube.com/watch?v=6d0RbOD25e8>

Kdo je Jure? Opiši, kako je oblečen.

Kdo pazi na Jureta, ko so starši v službi? Kakšna je do njega teta Otilija?

Česa Jure ni maral jesti? Kaj se je zgodilo, ker je ob kosilu preveč pil?

Opiši, kako se je spreminjal v žabo.

Juretu je morala teta izpolniti tri želje, da bi lahko spet postal deček. Katere?

Če bi TI bil Jure…Katero hrano bi si zaželel? S čim bi se »pocrkljal«?

Če si znal odgovoriti na vprašanja, ti ne bo težko rešiti naloge.

Beri in dopolni povedi – povej manjkajočo besedo.

JURE NI MARAL ZELENJAVNE \_\_\_\_\_\_\_\_\_\_\_.

OB NJEJ JE POPIL PREVEČ \_\_\_\_\_\_\_\_\_\_\_.

SPREMENIL SE JE V \_\_\_\_\_\_\_\_\_\_\_\_.

TETA MU JE PRIPRAVILA JAGODE S \_\_\_\_\_\_\_\_\_\_\_\_\_\_\_.

ZOPET JE POSTAL \_\_\_\_\_\_\_\_\_\_\_\_\_\_.

Odpri mali zvezek in napiši naslov JURE KVAK KVAK. Nato povedi prepiši. Namesto črte napiši besedo in na koncu povedi naredi rdečo piko.

**MAT – ŠTEVILA OD 15 DO 20**

Se še spomniš filmčka o številih do 15? Števila si spoznal s pomočjo prstov, rdečih in modrih kock, ob dveh škatlah za jajca, ob denarju in na številskem traku.

Na enak način si števila sledijo tudi od 15 do 20.

Številu 10 le naprej dodajamo števila / prste / kocke / kovančke.

**Štej do 20** : 1 2 3 4 5 6 7 8 9 10 11 12 13 14 15 16 17 18 19 20

Odpri zvezek za MAT. Z rdečo napiši naslov ŠTEVILA OD 15 DO 20.

Predstavi števila z rdečimi kockami ( 10 kock v prvi vrsti ) in z modrimi kockami ( 6, 7, 8, 9, 10 v drugi vrstici, v vrstici pod rdečimi kockami ). Vsako število POSEBEJ nariši.

Poglej, kako si to narisal pri številih do 15.

Na enak način potem tudi vadi zapis števil v vrsticah. Število napiši v en kvadratek. Med števili je en kvadratek prazen. Vsako število zapisuj – vadi v eni vrstici. Torej ena vrstica 16, ena 17, sledi 18, nato 19 in nazadnje vrstica 20.

Bodi natančen pri oblikovanju številk. Pazi na ravne črte in na različne trebuščke, ki jih števila imajo.

**ŠPO – PRESKAKUJEM**

Danes za športno vadbo potrebuješ majhne ovire. Zunaj poišči 8 palic ali vzemi s kupa drv 8 polen ali skupaj zvij 8 reklamnih letakov (z elastiko ali vrvico). Lahko si sam izbereš za oviro kaj drugega…

Ovire si postavi pred seboj na tla. Med njimi naj bo korak prostora.

Naloge:

-Teči preko ovir.

-Sonožno preskakuj ovire – nogi sta skupaj in skači.

-Preskakuj po eni nogi, nato nogo zamenjaj.

-Skači kot žaba – iz počepa visoko v zrak.

-Postavi se postrani pred oviro in tako preskakuj.

-Teči nazaj, ritensko preko ovir.

-Teči slalom med ovirami.

Še sam si izmisli svoje naloge in v igro povabi še koga, da bo zabavneje.